
SAKRAMENTI: uvođenje u život vjere i život po vjeri 
znakovi susreta s Bogom 
izvori zajedništva s Bogom i ljudima 


Vjera je poziv koji postavlja pitanja o temeljima života i zadatak da se u svjetlu 
temeljitog izbora ostvari posljednji smisao života. Prvi je u potpunosti to ostvario Isus 
Krist svojim životom, smrću i uskrsnućem. Od sada se to može ostvariti jedino po 
njemu. 

Događaji i iskustva (rođenje, rast, ženidba, bolest, trpljenje i smrt), čovjekove 
osnovne potrebe i težnje (težnje za zajedništvom, osjećaj osamljenosti i otuđenja, 
očekivanje oproštenja i mira, osjećaj nemoći i grešnosti), radosti i razočaranja otvaraju 
čovjeka i potiču ga da u svom bližnjemu traži oslonac. On želi dijeliti svoje radosti i 
muke kao što osjeća tjeskobu i nemoć u traženju pomoći da iziđe iz samoga sebe. Ne 
želi dijeliti samo ono što proživljava, nego i otkriti smisao tih događaja i iskustava te ih 
izmijeniti s drugima koji su isto tako na putu traženja. Nastoji izraziti osobito značenje 
tih događaja znakovima i slavljenjem. Idući rame uz rame s drugim ljudima, zajednički 
se zalažući, kršćanin prepoznaje plodove Duha. 

:Po sakramentima sam Krist djeluje, on pomaže čovjeku, dolazi mu u susret. Kad 
kršćanin nauči kako će se na njih bolje pripremati i bolje ih primati, živjet će sve 
istinskijim kršćanskim životom prema Božjem naumu i očekivanjima ljudi. 

Svećenici ove župe — Crkve u malom — su na raspolaganju da vam pomognu i da 
zajedno s vama po sakramentima žive svoju vjeru. 

Sakramenata ima sedam: 


1. KRŠTENJE je temeljni sakramenat po kojem se čovjeku koji vjeruje u Isusa 
Krista opraštaju grijesi i pritjelovljuje ga zajednici vjernika. Da bi krštenje otkrilo svoje 
puno značenje, ono zahtijeva prikladnu pripravu. Danas Crkva krštava i odrasle i 
djecu. Dijete se krsti u vjeri Crkve, a ima smisla jedino ako roditelji mogu i žele preuzeti 
svoje poslanje s obzirom na dijete. Krštenjem djeteta posvećuje se poseban događaj u 
životu obitelji, događaj značajan i za same roditelje i za dijete. 

Treba paziti da se za kumove izabiru samo oni koji vjeruju. Na vrijeme prijavite 
krštenje, osobito ako se radi o odraslima. 


2. ISPOVIJED - POMIRENJE - POKORA 

Dužnost nam je od vremena do vremena zastati i ispitati se gdje smo, kako smo 
živjeli u skladu s Kristovom zapovijedi ljubavi. Čovjek je pozvan da pred Bogom prizna 
svoj grijeh i svoju slabost i; da se otvori ljudima i Bogu. To čini u vjeri, svjestan da je 
Bog milosrđe i praštanje, da mu daje snage da se obrati i da, oprostivši mu grijehe, 
nastavi svoj životni put. Dobro je ispovjediti se osobito za velike blagdane, u značaj- 
nim trenucima života i kad osjećamo da smo nešto teže sagriješili. Potrebno je promisliti 
svoje grijehe, za njih se pokajati, odlučiti ubuduće ne griješiti, sve grijehe ispovjediti i 
za njih izvršiti pokoru. 

Svećenik je za ispovijed uvijek na raspolaganju. 


CRKVA 
U MALOM 


ZAGREB, 1993. 








GODINA XIV. BROJ 1 (35) 





RIJEČ UREDNIKA 


Dragi župljani i čitatelji! 

U ozračju smo Uskrsa - blagdana svih blagdana i svetkovine svih 
svetkovina, izričemo čestitke nadanja, vjerovanja i ljubavi. Spomi- 
njemo se Isusova uskrsnuća i svjedočimo naše pouzdanje u sutraš- 
nje naše uskrsnuće. 

Bog kojemu vjerujemo i u kojeg vjerujemo ispunja nas svake 
godine novim nadahnućima i novim poticajima za osobni, vjernički 
i narodni život. Bilo bi teško živjeti ovo naše vrijeme, ovo "zlovrije- 
me" bez spoznaje o konačnom Božjem gospodstvu nad vremenom i 
vječnošću. 

Tješi nas ta spoznaja i nadahnjuje za potpunije življenje našeg 
ljudskog i vjerničkog poslanja. Razdoblje crkvene godine koje slijedi 
po Uskrsu bit će obilježeno slavljima Prve svete Pričesti i svete 
Potvrde. Time će mnogi naši župljani ući u punije zajedništvo Tijela 
Kristovog - Crkve. Predstoji i njima i svima nama hod u vjeri. Hod 
često obilježen stranputicama i usporavanjima. Zadaću imaju svi: 
mi koji već jesmo u punom zajedništvu da potpunije i zauzetije 
svjedočimo našu vjeru, a oni koji ulaze u punije zajedništvo da 
svojom mladošću unesu svježi vjernički duh. 

Bez zauzetosti jednih i drugih može se događati mirovanje koje 
neće nositi radost. A vjerovanje u Uskrsloga znači radosno svjedo- 
čenje koje ne može biti pomućeno iskrama zla koje nas okružuje. 

Želim svima radostan Uskrs i neka slavlje Uskrsa bude polazište 
obnove u našim dušama, našim obiteljima, našem narodu i svijetu 
svekolikom! 

o. Ivan Iko Mateljan 


-_ 





BLAGDANSKE MISLI 





Kršćanska Pasha: 
spomen-dan Kristova uskrsnuća 


Izričaj "pasha" izražava kršćanski blagdan nove Pashe ili spo- 
men-dan Kristova uskrsnuća, koji se, naravno razlikuje od istoime- 
noga židovskoga blagdana. Tako npr. kada Ivan govori o židovskoj 
Pashi (2, 13; 11, 55), odnosno o Pashi, židovskom blagdanu (6,4), 
pridjevak "židovski" očito da je u to vrijeme postojala jedna druga 
Pasha, kršćanska, zbog čega on i pojašnjuje svoj navod kako bi se 
izbjegao bilo kakav nesporazum (usp. također "Epistula apostolo- 
rum" 15; Meliton Sardski i Polikrat Efeški, cit. u Euz., Hist. eccl., 
4, 26, 3; 5, 24, 6; svi 2. st.). U širem smislu tim se terminom 
naznačuju još i eshatološka nebeska gozba (već u Lk 22, 155), 
Večera Gospodnja i paruzija, počevši od Pisma Diognetu 12, 9 ( kraj 
2. ili početak 8. st.), gdje se veli: "Pasha Gospodnja se približuje." 
Zanimljivo je pripomenuti da su kršćani preuzeli iz židovskoga 
kalendara samo prva dva velika blagdana, izostavivši Blagdan sje- 
nica; uz to su za prvi, kao što maločas rekošmo, zadržali ustaljeno 
ime židovske dijaspore "pasha". 

Najstariji podaci o kršćanskom slavljenju Pashe potječu iz apo- 
stolskoga vremena. Prema Ireneju (u Euz, Hist. eccl., 5, 24, 16), 
Polikarp iz Smirne je osobno slavio Pashu s Apostolom Ivanom i 
drugim apostolima, dak nas Polikrat Efeški izvješćuje da su aposto- 
li Ivan i Filip slavili Pashu u Maloj Aziji (u Euz., Hist. eccl., 5, 24, 
2-7). Međutim, moguće je naći tragove kršćanskoga slavljenja Pas- 
he i u NZ (usp. Dj 20, 6; 1 Kor 5, 7s; Iv 2, 13; 6, 4; 11, 55), iako nam 
navedeni tekstovi ne govore ništa o načinu slavljenja. Ta je prazni- 
na popunjena dokumentima kvartadecimanaca. Iz njihovih spisa o 
uskršnjoj liturgiji doznajemo da je prva Crkva svetkovala svakogo- 
dišnju Pashu istoga dana kada i Židovi, tj. 14. nisana, te da su je 
započinjali strogim postom, a završavali euharistijom. Kršćanska je 
svetkovina, naravno, imala posve drukčiji karakter. Dok su Židovi 

svake pashalne noći slavili svoje oslobođenje iz egipatskoga ropstva 
i očekivali dolazak Mesije, dotle je u središtu kršćanske Pashe, osim 
svetkovanja izbavljenja od grijeha i smrti, bilo očekivanje Kristove 
paruzije u slavi: "ut in die vigiliarum Paschae ante noctis dimidium 
populos dimittere non liceat, expectantes adventum Christi" (Jero- 
nim, Comm. in Mt 4, na Mt 25, 6). 

Uvedene su i druge bitne promjene, iako ne znamo točno kada. 
Spomenimo najvažnije. Uskrsno bdijenje potisnulo je pashalnu goz- 
bu. Prigodni post trebao je pripraviti zajednicu za susret u svetoj 
Večeri s Gospodinom, iako ga neka stara predaja smatra postom 
Izraela u znak žalosti. Na bdijenju se čitalo, a potom tipološki 
tumačilo 12. pogl. Izlaska, s posebnim tumačenjem pashalnoga 
janjeta kao Kristova lika. Na pjev pijetla post se prekidao i započi- 
njala sveta gozba (euharistija) koja je sjedinjavala zajednicu sa 
svojim Gospodinom. Malo-pomalo nadošle su i druge preinake, no- 
vine. Na početku slavlja palile su se svijeće, dok je svršetku posta 
na pjev pijetla prethdio obred krštenja u kojemu su kršćani doživ- 
ljavali pravi pravcati misterij Pashe u smislu izbavljenja od zla, 
umiranja grijeha i uskršavanja na novi život. K tome je još beskva- 
sni kruh zamijenjen s ukvasanim. 

Unatoč manjim pojedinostima, u Crkvi je uglavnom postojalo 
suglasje glede osnovne misli i značenja uskršnje svetkovine. Istina 
je da su maloazijske i neke druge susjedne zajednice, slaveći Vazam 
14. nisana, stavljale naglasak na Gospodinovu muku, ali nisu isklju- 
čivale misao da ta muka prelazi u uskrsnuće. Također je točno da 
zajednice na Zapadu, slaveći Vazam u nedjelju koja slijedi nakon 14. 
nisana i naglašujući pobjedničko uskrsnuće Gospodinovo, nisu na- 
puštale sjećanje na njegovu muku koja je bila pretpostavka uskr- 
snuću. Međutim, zbog razlike u datumu slavljenja Pashe, nastala je 
koncem 2. st. prava prepirka ili pashalni spor između rimske Crkve 
i crkava Male Azije (Euz., Hist. eccl., 5, 23-25), u kojoj je prevladao 
rimski stav. Raspra, dakle, nije bila oko značenja svetkovine, nego 
oko termina za isti uskrsni blagdan i oko načina te trajanja uskrš- 
njega posta. 

Što se tiče dominikalnog Uskrsa, ili nedjeljne Pashe, prvi je put 
posvjedočen 155. g. (Euz., Hist. eccl.,5, 24,16) prigodom Polikarpo- 
va posjeta Anicetu Rimskom, iako bi, prema Ireneju, mogao biti i 
ranijega datuma, iz vremena rimskoga biskupa Siksta (Euz., Hist. 

ecel., 5, 24, 14), pa čak, prema Otk 1, 10, i s konca 1. st. Naime, u 
tom se tekstu spominje dan Gospodnji, a znamo da je "dies Domini" 
naša nedjelja, kada su se prve zajednice okupljale radi lomljenja 
kruha, tj. slavljenja Večere Gospodnje, da bi se vjernici sjedinili s 
njim, a uz to da bi na toj gozbi prvoga dana u tjednu proslavili 
misterij Gospodinove smrti i uskrsnuća upirući svoju nadu k njego- 
vu slavnom dolasku. 


Hrvatski izlazak, muka i uskrsnuće 


Uskrsnuće Kristovo, koje slavimo na Uskrs, doziva nam u pamet 
uskrsnuće mrtvih, naše uskrsnuće, tj. prvenstveni članak naše vje- 
re i temelj naše nade, kojoj daje usmjerenje. Oba ta uskrsnuća 
podsjećaju na nedavno uskrisivanje Hrvatske i u određenom smislu 
vraćanje u život sviju nas. Izrael, izbavljen iz egipatskoga ropstva, 
podsjeća me na Hrvatsku izvučenu iz srpskoga jarma. No prije toga 
oživljavanja, koje u našim ušima odzvanja kao pjev pobjedi, bila je 
potrebna gorka muka čije rane i dalje peku. Naime, bezumni i 
izopačeni čaršijski nakaza-faraon, čelnik čopora najgorih zlikovaca 
i bezbožnika nije htio dopustiti oslobađanje Hrvata iz srpskoga 
ropstva. Naše tlačenje i proganjanje trajalo je punih 70 g. Znani su 
svi jadi i muke naše. Ne mogavši shvatiti, ponajviše zbog tvrdoće 
srca i osovne zloće, da sve ima svoje doba, i svako ugnjetavanje pod 
nebom svoj kraj, vrijeme bratsko-đavolskog grljenja i vrijeme kada 
se ostavlja grljenje, odbio je pustiti Hrvate. Da spriječi njihov odla- 
zak, hulja-faraon nametnuo je okrutni prljavi rat u nadi da ih silom 
odvrati od težnje za slobodom. Ali cilj rata nije bio samo u tome da 
zastraši Hrvate kako bi se ušutjeli kao olovom zaliveni, da im skrši 
čvrstu volju i podreže krila kako ne bi mogli letjeti preko mora 
eksoda, nego da ih potpuno uništi. 

Ali unatoč faraonovoj premoći, demonskoj sili te materijalnoj i 
duhovnoj potpori njegovih nazovikršćanskih saveznika na Istoku i 
na Zapadu, dogodio se hrvatski Izlazak, veliko proljeće Hrvatske 
koje je zasjenilo sva dosadašnja zahvaljujući prije svega hrvatskoj 
volji i jedinstvu. Osim toga, valja istaknuti hrabre i veličajne javne 
istupe Kristova glasnogovornika ovdje na zemlji, u kojima ne može- | 
mo ne prepoznati providnosni Božji zahvat. Uspostava Hrvatske, 
pa i na njezinu užem prostoru, značila je pravo rađanje hrvatskoga 
naroda koje se dogodilo u krvi. Ovaj krvavi izlazak, upravo zato što 

se dogodio pod Božjim pokroviteljstvom, pod znakom njegove ljuba- 
vi, zalog je spasa za budućnost. Ako nam je pomogao da se izbavimo 
iz srpskoga jarma, Bog će nam pomoći i u svim budućim nevoljama. 
Na nama je da mu ostanemo vjerni, da ne zaboravimo njegovu 
brigu, da možda već sutra, kada dođu bolji dani, prestanemo zazi- 
vati njegovo ime i kazivati njegovu hvalu ili, što je još gore, da 
prekinemo živjeti uzorno kao što smo to činili u danima izlaska i 
gorkoga života u pustinji, te započnemo živjeti raspusnim životom 
naših tlačitelja ili, ne daj Bože, zažalimo za njihovim nježnim zagr- 
ljajem i omčom. 

Možda je ovaj nametnuti rat, kolikogod bio tragičan, pomogao 
potpunom razotkrivanju misli bezbožaca, uz to i narodnim starješi- 
nama i dijelu naroda omogućio da postanu svjesni svoje neozdrav- 
ljive izopačenosti, jer su se toliko puta i suviše utekli svojim ljud- 
skim računicama i dobrima te u svojoj pohoti nasiljem i prijevarom 
promicali i čuvali đavolsko bratstvo i jedinstvo. Omogućili su tako 
neprijatelju da opustoši Hrvatsku, da joj s prsa istrgne najljepši 
nakit - njene sinove, istjera ih iz svoje zemlje i razaspe među 
narode. Ali i usred te najveće kušnje raspršeni Hrvati nisu zapali u 
ubitačno malodušje. Štoviše, njihova čudesna vjernost Hrvatskoj 
uvelike je pripomogla oslobađanju, pridignuću naroda i uspostavi 
Hrvatske, zahvaljući prije svega duhovnim predvodnicima koje je 
Bog, kako u okupiranoj domovini, tako i među raseljenim Hrvati- 
ma, podigao. Oni su vodili i bodrili narod usred teškoća, a danas 
možemo slobodno reći, imali su odlučujući utjecaj u organiziranju 
hrvatske zajednice. Zato je i bilo moguće da se u vihoru rata dogodi 
uskrsnuće naroda i Hrvatske. 

Hrvati u Hrvatskoj zajedno sa svojom braćom diljem svijeta 
danas slave Kristovo uskrsnuće, spominjući se istodobno svojega 
uskrisivanja. Naš današnji "Exultet" budi sjećanje na ta dva doga- 
đaja. Krvlju Božjega Janjeta mi smo otkupljeni i izbavljeni od jarma 
grijeha i smrti, a krvlju tisuća hrvatskih janjaca žrtvovanih na 
oltaru domovine izbavljeni smo iz opakoga srpskog svijeta podvr- 
gnutog Sotoni i došli smo do slobode i nezavisnosti. Ima još puno 
toga što je neravno i što se mora poravnati. U kninskoj pustinji 
zacrtan je put, tako da će se i ta obeščašćena zemlja pretvoriti u 
voćnjak Hrvatske. 





Slaveći Uskrs zahvalimo Bogu za pomoć, pomolimo se za poginu- 
le. Neka njihova krv bude svima nama na blagoslov, i znak uščuva- 
nja protiv srpskog Zatornika. Braći i sestrama u Domovini i dijas- 
pori želim sretan Uskrs. Neki su se vratili, ali su mnogi odlučili i 
ostati. Ni Židovi se nisu svi vratili. No bilo kako god bilo, svima 
neka je sretno sa živom nadom i poklikom: Dogodine u Zagrebu!. 

Stipe Jurič 


POGLEDAJ OVU DJECU 


O Majko golgotskog nola, pogledaj 
ovu djecu. I njihove oči. Nema 

u njima smijeha. Samo strah. 

I užas. Od našega neshvatljivoga. 
Na trepavicama im se 

skrutnula suza. Ne mogu je 
isplakati nad tijelima 

zaklanih roditelja. Oko njih 
ruševine. Garišta. Mrtvi. Dim 
čađavičar zamračuje sunce. Krik 
zaleđen u grlu. Vrisak do neba 
izgubljen u pustinji ravnodušja. 
Majko, srca probodena 

sa sedam mačeva, izvedi ovu djecu 
iz paklena kruga smrti, odvedi ih 
u vazmenu Svjetlost, kojom je' 
Tvoj sin obasjao zemlju, otkupivši 
nas na križu. Neka uskrsli Spasitelj 
ovoj djeci otopi i izbriše suze 

i uvede ih u svoje ozračje u koje 

ne može ući smrt sa svojim 
pomagačima s noževima u rukama. 





Mato Marčinko 


ZLO, BESMISAO I USKRS 


Premda će sustavnije premišljanje ovoga ratnog doba doći tek 
kad se uspostavi trajni mir na području Hrvatske i susjedne joj 
Bosne i Hercegovine, ipak je strahota događanja već sada ostavila 
u svijesti ljudi teška pitanja koja zadiru isuviše duboko i nepovratno 
u čovjekovu dušu a da bi ih se ostavljalo za neka "mirnija vremena". 
Jedno je od takvih pitanja i onaj "stari", racionalistički upit o čovje- 
ku: Je li on po svojoj naravi dobar ili zao? 

I filozofi, i teolozi, - napose - moralisti dali su tijekom posljednjih 
stoljeća već nebrojene odgovore na nj. Krćanska, napose katolička 
misao u tom je prijeporu vidjela onu pukotinu zbilje koja je zgodno 
služila kao "slobodan prostor" u koji se moglo uvijek iznova "dovesti" 
Spasitelja svijeta - i to, pojednostavnjeno govoreći, kao Onoga koji 
i sam podnosi zloću čovjeka i svijeta tako da ih u tjeskobnim muka- 
ma odnosi u grob, i ondje ih "pokopava", a onda, preobražen, uskr- 
sava na novi život. Zlo, patnja, nepravda, bezakonje, nasilje, muka 
i bol skončavaju u carstvu smrti, a ono što je sveto, lijepo, dobro i 
uzvišeno uzdiže se i, božanski posvećeno, nastavlja postojati u vječ- 
nosti. 

Na taj način razrješenje jedne opreke: dobro-zlo, prelazi u razrje- 
šenje druge, jednako temeljne opreke: prolazno-vječno. Drugim ri- 
ječima, da bi se izašlo iz zloga svijeta kreće se putom križa k zbilji 
blaženstva, ali se to istodobno pretvara iz hoda prema kraju prola- 
znosti u hod k početku vječnosti. Hoteći ljude uvesti u stvarnost 
*kraljevstva Božjega, Sin čovječji zapravo ih odvodi u zbilju "novo- 
ga neba i nove zemlje". Hoteći spasiti zemlju dohvaća nebo, a hoteći 
čovjeka osloboditi zla otvara mu vrata budućega dobra. 

Ovako sažeto ocrtana teološka istina o tome zapravo i nije upit- 
na, nego bi obično imala biti poticajnom za nova "produbljivanja" ili 
"razrađivanja". No, životnost te istine nije nimalo lako dohvatiti, 
pogotovo u vremenima pomračenima velikim zlima, odnosno ma- 
sovnim pronevjerama ne samo onoga što je u čovjeku kao Božjem 
stvorenju neokrnjeno, nego i onoga po čemu se uopće čovjeka može 
držati čovjekom. Drugim riječima: uzvišenim istinama neusporedi- 
vo je lakše živjeti u svijesti i u duhu teologa i mislilaca nego u 
svijesti, duhu, tijelima i srcima onih ljudi koji težinu života i tolika 
zla pred očima jedva podnose, pitajući se vrlo ozbiljno o tome kako 

Bog, ako postoji, može dopuštati tolika zla. Tako se to "vječno" 
pitanje opet javlja sa svojom punom neumoljivošću. - I kako onda 
premostiti jaz između znanja i iskustva, vjere i sumnje, pouzdanja 
i nepovjerenja, utjehe i očaja, blaženstva i boli, nade i beznađa?! 
Kako bogoslovske istine imati živima, kako svjetlo vjere vidjeti u 
tminama ubijanja i razaranja, božansku toplinu u studeni od koje 
umiru po opkoljenim gradovima, divotu vječnosti u užasu tolikih 
smrtonosnih eksplozija? 

Ima i daljnjih pitanja, a ona se tiču vjerodostojnosti zapadnoga, 
"kršćanskoga" svijeta u kojem ispod kršćanskih i općeljudskih idea- 
la buja i sve većim prijetnjama obiluje profanirana, izvitoperena i 
zatrovana stvarnost koja izravno poništava sve te ideale. Je li takvo 
stanje onaj krajni učinak tisućljetne nazočnosti kršćanstva na Za- 
padu? Je li uopće moguće da bude drukčije? I u čemu je to Krist s 
nama uopće uspio, kad se svijet tako malo promijenio otkako je u 
njemu djelatan Njegov spasonosni kvasac? 

Ipak, na kraju svih krajeva, nakon sveg hoda po labirintima 
besmisla, čovjek se nužno suočuje sa samim sobom u onom iskustvu 
koje je u svojoj srži toliko ljudsko da se može zvati područjem 
religioznoga. U svojoj samoći i nemoći, u patnji drugih i svojoj 
vlastitoj patnji čovjek ne može ne vidjeti sličnost sa Sinom čovječjim 
pod teškim bremenom križa. Ne može ne prepoznati sličnost: u 
samosti, u izdanosti i ostavljenosti, u udarenosti bešćutnošću dru- 
gih, u ranjivosti i smrtnosti. U svakoj križnoj postaji sve do groba. 

Mnogi kad-tad iskuse da nemaju ama baš nikoga u kome bi se 
mogli prepoznati, ničega spasonosnog s čime se poistovjetiti. Bli- 
žnjih pogotovu nema onda kada su najpotrebitiji, kada teret postaje 
nepodnošljiv, kada se stigne do ruba, kada čovjekova duša postane 
do dna žalosna. 

No, tko god je čuo za Nazarećanina pod križem, za Ostavljenoga 
i Žrtvovanoga, za Popljuvanoga, Osuđenoga i Raspetoga; tko god je 
vidio prizore njegova križnog puta, vidio slike i simbole, čuo kaziva- 
nje o njegovoj patnji, plač ražalošćenog srca njegove Majke, - taj više 
nikada ne može ostati sasvim i nepovratno sam. Jer ipak, makar 
onkraj izravno opipljiva svijeta ima Netko tko je prošao "Dolinom 
suza", tko je slobodno izabrao takav put, i to zato da bi svi koji 
dolaze za njim imali Nekoga tko je to učinio radi njih. Da ne ostanu 

neutješno sami. Da njihov besmisao ne ostane samo njihov, nego da 
u Prepoznavanju Drugoga počne nastajati i rasti mogući Smisao. 

Uostalom, spasenje u religioznom smislu i može doći u obzir tek 
onda kada nikakva druga sredstva ne pomažu, jer čovjek uvijek 
najprije bira ono što mu je dohvatljivije, što je "opipljivije" - sve dok 
ne doživi da su mu se ljudske sigurnosti i "stvarna" hvatišta život- 
noga smisla, unatoč svim prethodnim očekivanjima i na dug rok 
dohvaćenim jamstvima, rastopila u rukama kao dršci od leda. Mi- 
slilac Kierkegaard takvo je religiozno iskustvo, na temelju prouča- 
vanja Svetoga pisma, izrazio kad je zaključio da se "vitez vjere" 
(jedino) i rađa iz iskustva rezignacije, tj. iz čovjekova iskustva 
najdublje nemoći, ne- 
utješnosti i besmisla. 
Tek tada oči se otva- 
raju i ugleda se stvar- 
nost uskrsa: da je 
spašeno sve za što se 
mislilo da je zauvijek 
izgubljeno. ' 

Istina teologije 
tada postaje živom u 
čovjeku, i on u intimi 
vlastite duše - a ne 
samo u preuzetim 
formulama i prihva- 
ćenim običajima - na- 
lazi razloga slaviti 
Uskrs kao blagdan s 
kojim se iz praha ze- 
maljskoga izdiže k 
novom životu ono što, 
ljudski gledajući, nije 
više imalo ni najma- 
njeg izgleda. 


"> 





Zdravko Gavran 

USKRS 1972. 


Još uvijek plaćeni grobari 

utiskuju pečate nad našom sudbinom. 

Ne slute jadnici da naši Anđeli Čuvari 

iza njih nevidljivi stoje 

ponosni ko jablani kad ih lahor leluja; 
dozivlju jedan drugog da ne bi koji uspavan 
noći tišinom 

prečuo lozinku koje se grobari boje: 
Aleluja, aleluja! 


Kadikad i vječnost poprimi naličje povijesti 
koju vrijeme u godine mijenja. 

Vječnost ne umire: u srcima buja 

iz pokoljenja u pokoljenje: 

Aleluja, aleluja! 


Mi smo valovi koje u pjenu pretvara hridina 
sve dok nas ne spopadne gnjev, 
a tada se popnemo preko gradskih zidina. 
Grobari od nas bježe, jer mi smo oluja. 
Pobjedonosan je naš pjev: 
Aleluja, aleluja, aleluja! 
Rajmund Kupareo 


Sretan Uskrs želi 
Vam uredništvo 

ŽALOSNA KRUNICA 


Salve Virgo. 

Salve Regina. 

Salve Benedicta - Mater Dei, 
zdravo, Milosti puna. 


U ime Oca i Sina i Duha Svetoga. 


Noć bez mjeseca, 

muklina osvaja prostor. 
Bože u pomoć nam priteci. 
Gospodine, pohiti da nam 
pomogneš. j 

Oče naš... 


Otac, rat 41.-91. 


U prvom otajstvu žalosnom 
razmišljat ćemo... 


Ja i moja majka molimo krunicu, 
prebiremo sjećanja, 

ja na oca, 

ona na muža... pokoj vječni. 


Koji jesi na nebesima. 


Koji jesi u Getsemanskom vrtu 
krvavi znoj lio 

za nas - sveti se ime tvoje. 

I dođi Kraljevstvo tvoje. 

Volja tvoja 

i suze - kruh naš svagdanji. 


Netko kuca na vrata... 
Bombardirali su Dubrovnik. 


Kruh naš svagdanji 
da se vazda sjećam. 
Da se vazda sjećam 


preteške muke tvoje 
i naše muke - kruh naš svagdanji. 


Ne daj nam ga danas. 


I otpusti nama duge naše 

i grijehe moje, 

kako mi otpuštamo dužnicima na- 
šim... 


I zločincima!? 

Ali znaju što čine! 

Oni znaju! 

Ine uvedi nas u napast... 


Ja i moja majka molimo krunicu. 
Ja u tišini sobe 

ona u tišini srca. 

Ja i moja majka 

majko žalosna, 

Majko Božja, 

blagoslovljena ti među ženama, 
izbavi nas od zla. 


Izbavi nas od zločinaca 

Gratia plena, 

blagoslovljen plod utrobe tvoje, 
koji se za nas krvlju znojio. 


Ja i moja majka molimo krunicu, 
ja znam da ona moli 
ona ne zna za mene. 


Sveta Marijo Majko Božja 
moli za nas grešnike, sada 
i sutra 

i jučer, 

zar smo toliko sagriješili? 

Jučer. 

Sutra. 
Sada. 
Ina času smrti naše... 


Smrt. 

Tama. 

Prestanak. 

Kraj ili početak? 

Zdravo, Marijo - Mundi melioris 
origo. 

(početak boljega svijeta) 


Sveta Marijo Majko Božja, 
mač boli probija i našu dušu. 


Slava Ocu i Sinu 
i Duhu Svetomu. 


A što 
ako bih se prekrižio sa tri prsta...? 


U drugom otajstvu žalosnom... 
koji je za nas bičevan bio: 


"Radi gr'jeha puka svoga 
Vidi Sina preslavnoga 
Ljutim bičem podložna." 


Oče naš, koji jesi na nebesima, 
i drugu žalost Marijinu: 
Irudove prijetnje, 

bijeg u Egipat... 


Kolone tužnih majki i očeva 
kolone djece, 

prognanih staraca, 
izbjeglice u zemlji vlastitoj... 


Brani nas od vidljivih 
i nevidljivih naših neprijatelja. 
I dođi Kraljevstvo tvoje. 

Moja majka sigurno moli, 

gore u sobi, 

ne čujem je, 

ali osjećam kako miče usnama. 


Zdravo Marijo milosti puna, 
ako moj sin ide u rat... 
čuvaj ga od pogiblji. 

Čuvaj ga da ne ide u rat. 


Sveta Marijo Majko Božja, 
i drugi su išli, 

i drugi ginu, 

neka bude volja tvoja. 


Zdravo Marijo... Herod ubija djecu. 


Sveta Marijo Majko Božja, 
Majko plačuća. 

Majko tužna. 

Majko probodena. 

Majko nevoljama pritisnuta. 
Majko tugom ispunjena. 
Majko prežalosna, 

ginu hrvatski prvorođenci, 
mučenici! 


Moli za nas grešnike. 


I čuvaj mi sina 
Majko, svoga Sina lišena. 
Slava Ocu i Sinu 


pošalji Duha Svetoga 
i obnovit ćeš lice zemlje. 


U sobi je mrak. 
Mrak je u dvorištu. 


Tama se nadvila nad Hrvatskom. 


U irećem otajstvu žalosnom 








razmišljat ćemo 
kako naš Gospodin Isus Krist 
bi okrunjen trnovom krunom. 


Oče naš, koji jesi na nebesima, 
sveti se Ime tvoje... 


Za presvetu Krv 

iz probijene glave prolivenu 
milost nam udijeli, 

dođi Kraljevstvo tvoje... 


I treću žalost Marijinu: 
tri dana traži svoga Sina. 


Budi volja tvoja... 


Ja i moja majka molimo krunicu, 
ja za brata, ona za sina. 

Ona ne zna da ja molim, 

ja znam za nju, 

danima već to traje. 


Zdravo, Marijo, Milosti puna 
Gospodin s tobom... 

čuvaj mi mlađeg sina, 

19 mu je godina. 

Majko, 

blagoslovljena među ženama, 
čuvaj, Majko, plod utrobe moje. 


Sveta Marijo, Majko Božja, 
moj brat je.u vojsci. 


Rastužena Majko, 

za onu tvoju gorku žalost 

koju si okusila tražeći Sina. 
Za onu tvoju preveliku bol 
koju si podnijela 

videći Sina - trnom okrunjena, 
spasi moga brata. 


Zar nije on i tvoj sin! 
Zar mi nismo tvoja djeca! 


Coeli Virgo Mater Croatorum, 
Kraljice Hrvata, 

mi tvoja djeca 

molimo te. 


Sveta Marijo, Majko Božja... 
Nado bezufanih. 


Zdravo, Marijo, Milosti puna... 
Štite pritisnutih. 

Sveta Marijo, Majko Božja... 
Ljekarijo bolesnih. 


Liječi naše rane. 
Liječi našu tugu. 


Dušu nam izliječi 
Djevice slavna 
i blagoslovljena. 


U četvrtom žalosnom otajstvu: 
Kalvarija. Golgota. Križ. 


Kalvarija. 
Hrvatska. 
Rat. 


O neutješna Djevice, 

za onu tvoju ljutu ranu, 

za bol koju si prepatila 

dok si gledala svoga Sina, 

dok gledaš Sina 

kako ga razapinju na križ, 

dok gledaš kako nas razapinju, ' 
dok mi razapinjemo, 

za tvoju bol, 

za našu bol, 

za slavu, 

slavna Djevice, 

Gospodin s tobom, 
blagoslovljena ti među ženama, 
blagoslovi i naše žene: 
silovane, 

obeščašćene, 

sirote, 

udovice. 

Sveta Marijo Majko Božja 
zaradi ploda utrobe tvoje 
koji je za nas na križu visio, 
pogledaj i vidi: 

Vukovar, 

Osijek, 

Vinkovci, 

Đakovo, 

Duga resa, 

Konavle, 

Cavtat... Gospode Bože. 


Gospode Bože! 


Sveta Marijo, Majko Božja 
moli za nas grešnike 
sada i na času smrti naše, 
koliko će nas ubijati? 


Zdravo, Marijo, Milosti puna... 
a djeca? 

Sada i na času smrti... 

starci? 

Sada i na času smrti. 


Moli za nas, Sveta Bogorodice, 
sada i na času smrti naše. Ne pre- 
daje se ovaj narodsada 

ni na času smrti naše - Amen. 


Peto otajstvo žalosno. 

U petom otajstvu žalosnom 
žalosno ću razmišljati... 


Ja i moja majka, 
ja u sobi, ona gore na katu, 
kako si, Majko, stajala pod križem 


gledajući svoga raspetog Sina. I 


Zdravo, Marijo... | 


zar ne stojiš pod našim križem? 


Sveta Marijo... 
zar ne vidiš raspetu Hrvatsku? 


Fidelissima advocata. 
Odvjetnice najvjernija. 


Sveta Marijo, Majko Božja... 
Zdravo, Marijo. 
Salve, Virgo! 


Salve, Pakrac! 

Salve, Zadar, Šibenik, Sinj! 
Salve, Dalmacija, Slavonija! 
I Drniš! 

I Gospić! 

I Karlovac i Križevci! 

I Slunj, Čelije, Kijevo! 
Salve, Croatia!!! 

i moli za nas grešnike. 

Oče naš... 

Slava Ocu... 


Nema više otajstava, ali žalosti 
ima. | 


Ivica Jakšić [ 


vo 
47 


\ 

NAŠA PRIČA 








EFENDIJA 


Tako su ga svi u kući zvali. Bio je to nekad kršan momak, bujne 
kose, uspravna hoda, ponosna držanja, spreman na šalu, uslužan i 
radišan, obljubljen brat u redovničkoj zajednici. Rođen u Sarajevu, 
zarano je izučio postolarski zanat koji u samostanu više nije mogao 
obavljati. "Bez alata, ni zanata" - govorio je. Kao dječak, upisao se u 
križarsko bratstvo, a duhovnik mu je bio poznati Don Jure (ne onaj 
iz "Glasa Koncila"), otočanin, na studiju u Sarajevu, koga su zvali 
Don Zore, a s kojim se naš Efendija dopisivao do njegove smrti, a 
znao ga je kadikad i u inozemstvu posjetiti. 

Ovo su tek bilješke o čovjeku koji je mogao ispisati "Teftere" 
doživljaja i uspomena da je bio vješt peru kao što je bio vješt alatu. 
U svojim bi razgovorima upleo kadikad i po koju tursku riječ, 
pozdrav i slično. "I eto, ja mjesto da pođem u derviše, završih u 
fratre", rekao bi smijući se. 

- Danu, Efendijo! - zaskoči ga jednoga dana neki subrat. Reci ti 
nama, kako si ti ono dospio u zatvor, a onda u logor? 

"Bilo je to prvih dana ili mjeseci, više se dobro ne sjećam, poslije 
oslobođenja (tu je Efendija namjerno pljunuo ispred sebe), kad se 
nadobudna omladina na našoj Koloniji spremala na doček svoga 
maršala ("nije šala pokakit maršala", umetnuo je) i počela lijepiti 
plakate po zidovima kuća, pa i našega samostana. Sve sam to mirno 
promatrao dok nisu počeli lijepiti po crkvenim vratima. "E, to 
nećeš!" - rekoh i skočih da poderem te proklete plakate s vratiju 
crkve. "Znaš li ti što činiš?, derao se na me neki komandant. Ovo su 
plakati za doček druga Tita" "Ajde, budalo, odvratih mu. Zar ne 
vidiš da je ovo kuća Božja?" "Nama je drug Tito - Bog", izdere se on 
na mene. "Jadnog li boga, rekoh mu, ako su mu potrebni ovi bedasti 
plakati!" 

- A jesi li, Efendijo, prepoznao nekoga među tom omladinom? 

- Kako da ne! Pa, svi su bili iz susjedstva. 

- Gdje su oni danas? 

- Promaknuti su, kako čujem, u diplomate, predsjednike općina i 
književnih društava, u koje i ti spadaš - posprdno odbrusi Efendija 
jednom od sugovornika. 

- I nisi imao okapanja s vlastima zbog skidanja plakata? 

- I te kako! Poslije nekoliko tjedana dođoše mi u posjet. Kao pravi 
lupeži, nisu došli po danu, nego po noći. Starješina, bolestan čovjek, 
nije mogao spavati, pa je oko tri sata ujutro čuo lupanje na samo- 
stanskim vratima. Provirio je kroz prozor i spazio skupinu vojnika 
s komandantom kako drmaju vratima. "Što želite, gospodo, u ovo 
doba noći?", zapitao ih je. "Moramo načas razgovarati s drugom 
Franjom M.", vikao je komandant. 

Čuo sam razgovor - nastavi pričati Efendija - digao se, nabrzo 
obukao i gurnuo krunicu u podstavu kaputa. Od krunice se nisam 
htio odvojiti. Zato se ne čudite što danas imam u svojoj sobi golemu 
krunicu koja zaprema cijelu površinu zida. To je zahvala za onu 
malu krunicu koja me pratila u logoru. Sišao sam, dakle i otvorio 
vrata. Iza komandanta opazio sam susjeda koji je lijepio plakate. 

- Što hoćete od mene?, upitah. 

- Da nas pratiš do milicijske stanice. 

Nije bilo smisla opirati se, jer sam u blizini opazio "crnu Maricu", 
a vi već znate kako se zovu policijska kola. 

- Iosudili te, Efendijo? 

- Jest, šest mjeseci prisilnog rada i to "u ime naroda". Nisam im 
dao mira, pa sam suca zapitao: "U ime kojeg naroda?", ali mjesto 
njega odgovorio mi je stražar kundakom u leđa. I tako se ja nađoh 
u logoru. 

- A kako je tamo bilo? 

- Kao u raju, smijao se Efendija. Nosiš šljunak na neki nasip do 
podne, a popodne ravnaš put. I tako ti prolaze dani i mjeseci; 
naučen sam ja i na teže poslove u životu, pa me ni ovaj nije mogao 
slomiti. 

- Ajeli ti se što neobično dogodilo, Efendijo, dok si bio u logoru? 

- Jest, jest!, uzdahnuo je Efendija. Mene nisu zanimali tipovi koji 
izazivaju, pričaju neostvarene podvige i slično. Izbjegavao sam ih. 
Jedna je osoba privukla moju pažnju. Bio je to mršavi starac, kost i 
koža, što se ono kaže, šutljiv i miran. Moj ležaj bio je tik do njegova. 

Nije govorio, samo bi mu se usne micale dok je prebirao "tespih" ili 
muslimanske brojanice. Starcu je snaga bila u tespihu, meni u 
krunici koju mi nisu pronašli kad su me pregledavali. 

Starac je samo micao usnama. Nisam čuo da bi kazao: "Alah je 
dobar", kao što sam to u Bosni slušao. Valjda više nije imao snage 
ni da to izusti. Na moje veliko iznenađenje jedan logoraš, musliman, 
reče mi da je to posljednji Reis-ul-Ulema Nezavisne Države Hrvat- 
ske. Razumije se da sam ga još više zavolio, ne samo zbog njegove 
pobožnosti, nego i zbog Nezavisne. 

Tjelesno je propadao, ali je u njegovim očima bio neki čudan sjaj, 
vatra. Božji čovjek. Hrana ga nije zanimala. A kako bi ga i mogla 
privući mutna čorba u koju bi kadikad zalutao po koji komadić 
mesa. Ja sam od vremena do vremena primao paket od svoje rodbi- 
neili prijatelja. Ponudio bih starcu, ali je on to odbijao, jer su to bili 
većinom svinjski suhomesnati proizvodi. Uzeo bi po koje domaće 
pecivo ako je bilo spremljeno na ilju. 

Jedne noći opazih kako starac teško diše. Približih mu se i zapi- 
tah, treba li mu štogod. On me tužno pogleda, nasloni glavu na moje 
rame i zašuti. Mislio sam da spava, ali se on već bio preselio na 
Ahiret (zagrobni svijet). Brižljivo sam ga položio na uzglavlje (bio je 
to komad drva) i otišao obavijestiti stražara da je starac preminuo. 
On se nije začudio. Odmahnuo je rukom kao da tjera muhe i poslao 
me na spavanje. Tako vam je posljednji Reis-ul-Ulema umro na 
mome ramenu. Alah rahmet olsun! 

- A što to znači, efendijo? 

- Nek mu Alah bude milostiv, ili po naški: Pokoj mu vječni! 

Rajmund Kupareo 


NA POLASKU 


Kada polaziš na dug put, nemoj sa sobom ponijeti ništa što bi te 
opterećivalo, što bi sputalo tvoje ruke, suzilo tvoj pogled. Nemoj 
ponijeti ništa što bi usporilo tvoj hod, omelo tvoju volju, nadoknadi- 
lo nezamjenljivo. 

Kada polaziš na dug put. A život je dug put. I smrt. Ljubav. Svaki 
korak koji ti je darovan s nekim dijeliti. I svaka misao, riječ može 

biti dug put. Svaka nakana, svako oklijevanje, odustanak. Svaka 
nada. Povjerenje i prihvaćanje. 

Kada polaziš na dug put, nemoj ponijeti sa sobom ništa što bi te 
opteretilo. Mržnju - ma prema kome. Srdžbu i osudu. Zavist. Uskra- 
ćeni oproštaj. Prešućenu zahvalnost. Svoju ispravnost. Nadmoć. 
Nehaj prema onima s kojima ti je valjalo biti. Svoju neokaljanost. 
Neranjivost. Svoj nikad nepomućeni mir. 

Kada polaziš na dug put, pođi neznatan i golem. Kao čovjek. 


Stjepan Lice 

DOGAĐANJA U 
KAŽOTIĆEVOJ DVORANI 








HRVATSKI NACIONALNI ODBOR POVIJESNIH ZNANOSTI, 
INSTITUT ZA CRKVENU POVIJEST KBF-a I 
DOMINIKANSKA TRIBINA »UTORAK SV. DOMINIKA « 
ORGANIZIRAJU 


PREDAVANJA - DEBATU 
MORLACI, SRBI I PRAVOSLAVCI 
U HRVATSKOJ: 

MIT I POVIJESNA ZBILJA 


N. Crnković: Povijesne zabluda u knjizi Marka Jačova "Venecija i Srbi 
u Dalmaciji u XVIII. veku" (Bg.,1984) 


L Čoralić: = Jačovljeve stranputice u djelu "Mletačko - turski ratovi 
u Dalmaciji u XVII. stoljeću", Venecija 1991. 


g. Kolanović: Najnoviji pokušaji manipuliranja prisutnošću Srba 
u Dalmaciji 


M. Valentić: O Morlacima i Vlasima u Hrvatskoj nekad i danas 


KAŽOTIĆEVA DVORANA 
SAMOSTANA DOMINIKANACA, Kontakova 1 
(ulaz iz Stiplošekove ul). 


23. ožujka u 19. sati 
Voditelji: Franjo Šanjek, op. I Ivan Iko Mateljan,op. 


ZBILJA POBIJA MIT 


"Smiješno je kad se govori da se povijest Venecije ne može shva- 
titi bez Srba", rekao je Nikola Crnković na dominikanskoj tribini 
"Utorak Sv. Dominika" u Zagrebu, govoreći o temi "Povijesna zablu- 
da u knjizi Marka Jačova "Venecija i Srbi u Dalmaciji u 18. veku'", 
za koju je rekao da se "ne zna je li poruka pojedinca ili neke sredine 
, jedne osobe ili neke škole", jer "o svemu što je srpsko govori se u 
superlativima, a sve što je nesrpsko ne valja". 

Na tribini "Morlaci, Srbi i pravolsvci u Hrvatskoj: mit i povijesna 
zbilja", u organizaciji Hrvatskog nacionalnog odbora povijesnih 


22 


znanosti, Instituta za crkvenu povijest Katoličkog bogoslovnog fa- 
kulteta u Zagrebu i zagrebačkih dominikanaca, sudjelovali su, uz 
Nikolu Crnkovića, i Lovorka Čoralić, s temom "J ačovljeve stranpu- 
tice u djelu "Mletačko-truski ratovi u Dalmaciji u 17. stoljeću", 
Josip Kolanović ("Najnoviji pokušaj manipuliranja prisutnošću 
Srba u Dalmaciji") i Mirko Valentić ("O Morlacima i Vlasima u 
Hrvatskoj nekad i danas"). 

"Za Jačova je katoličanstvo isključivo negativna kategorija", re- 
kao je Crnković i dodao kako "za Jačova Dalmacija nije hrvatska 
zemlja, nego isključivo srpska, i on uopće ne vidi Hrvate u Dalma- 
ciji". Za Jačova su "Morlaci isključivo Srbi", rekla je Lovorka Čora- 
lić, prikazujući kako Jačov ispušta dijelove povijesnih dokumenata 
i slobodno ih prekraja "po modelima koji odgovaraju njegovoj povi- 
jesti". Josip Kolanović rekao je da su Jačovljeva djela "memoran- 
dumski plan", jer je "izbor dokumenata ciljan da se prikaže pansrp- 
stvo u Dalmaciji, tako da ispada da su svi u Dalmaciji Srbi". O 
"zagonetnom svijetu Vlaha te izokretanju Jačovljevih teza da su 
Morlaci Srbi , a ne Vlasi", govorio je u prepunoj Kažotićevoj dvorani 
Samostana dominikanaca u Zagrebu Mirko Valentić. 

Darko Pavičić 


Pjesništvo Antuna Bonifačića 


Tribina "Darovana riječ", u samostanu Otaca dominikaca, bila je 
u nedjelju navečer posvećena uglednom hrvatskom pjesniku Antu- 
nu Bonifačiću, emigrantu rodom iz Punta na otoku Krku, koji je 
preminuo u Chicagu 1986. godine. Akademik Dubravko Jelčić, go- 
voreći o djelu Antuna Bonifačića, rekao je kako taj pisac, pjesnik, 
prozaik i esejist izrazit primjer da je hrvatska književnost nakon 
1945. stvarana na dva kolosijeka - domovinska i iseljena književ- 
nost. Antun Bonifačić, napomenuo je Dubravko Jelčić, poznat je po 
svoje tri zbirke pjesama iz 1926, i 1932. i 1936. godine, s pjesmama 
koje u sebi nose izrazitu lirsku zgusnutost, s tragičnim dimenzija- 
ma, mitskim opredjeljenjima , u kojima Bonifačić iznosi svoje pje- 
sničke slutnje, pjevajući o domovini, ljepoti, boli i uzvišenosti. Boni- 
fačić se u svojim esejima, kazao je Jelčić, pozabavio i povijesnim 
smislom njegvoe Hrvatske, napomenuvši da Hrvatska ujedinjuje 
sve pozitivne vrijednosti europskog duha, da nema Hrvatske bez 

njezine slobode, te da je uporište Hrvatske u njezinoj kulturi i u 
pripadnosti Mediteranu i mediteranskom krugu. Ocjenjujući pje- 
sništvo Antuna Bonifačića, Božidar Petrač je istaknuo da je zbog 
dosadašnjih političkih prilika ovo Bonifačićevo 45 godina bilo zato- 
mljeno i nepoznato hrvatskoj javnosti. "Uređujući antologiju u sjeni 
transcendecije uajedno s Nevenom Juricom uvrstio sam Bonifačiće- 
vo pjesništvo u ovu zbirku, te u drugu zbirku "Duša, duše hrvatske" 
promatrajući Bonifačića kao istaknutog marijanskog pjesnika. 
Nema kod nas još književnoga kritičara i povjesničara koji bi se u 
koštac uhvatio s poezijom", kazao je Petrač. Tek su, nastavio je, 
1974. godine u Chicagu tiskane sabrane pjesme Antuna Bonifačića, 
približno 400 pjesama, pa je teško pronaći u hrvatskoj poeziji ovog 
stoljeća tako znakovit opeus. Godina 1945. ostavila je u Bonifačiće- 
vu stvaralaštvu, posebice u njegovoj lirici velikog odjeka, a kao 
svjedok jedne tragedije što će dugo vremena biti njegova emigrant- 
ska tema. Bonifačićevi stihovi, kazao je Petrač, su stihovi vapaja i 
oproštaja od njegove domovine, ali to "odvajanje" nije nikada potpu- 
no. Pjesnik se uvijek vraća rodnom otoku i moru, što mu daje 
krepost u trenucima emigrantske tuge i čežnje i želje za povratkom. 
To je osobito vidljivo u njegovoj antologijskoj poemi "Hrvatska 
sinfonija" u kojoj pjesnik iznosi pečalbu, bol, izgubljeni zavičaj i 
jedan osluh transcendencije, koja je i svojevrsna odrednica Bonifa- 
čićeva opusa. Izbor iz Bonifačićeve lirike kazivao je Zlatko Crnko- 
vić. 


U čast Vinku Kosu 


Vinku Kosu (1914-1945), dvostrukoj žrtvi blajburše tragedije - i 
kao čovjeka i kao pjesnika - bila je u nedjelju navečer u Kažotićevoj 
dvorani Svetišta Kraljice svete krunice posvećena Tribina "Darova- 
na riječ" naslovljena "Vinko Kos - križni put". O tragičnom pjesniku 
čije je djelo u domovini bilo potpuno prešućeno, govorili su Mato 
Marčinko i Božidar petrač, dok je Kosove stihove kazivao dramski 
umjetnik Zlatko Crnković. Nedjeljni susret s Vinkom Kosom prvi 
je takve vrste u našoj domovini, prvi, barem nakon rata i kosove 
smrti, na kojemu se pokušalo odgovoriti: gdje je mjesto Vinka Kosa 
u hrvatskoj poeziji 20. stoljeća? 

Ne zna se, veli Mato Marčinko, jeli Vinko Kos poginuo na samom 
blajburškom polju ili je, kako mnogi pretpostavljaju, umro u nekom 
austrijskom logoru, vjerojatno od tifusa. Za života objavljenih osam 
zbirki pjesama i dječjih priča (neke pod pseudonimom Čika Nika) 
nije, na žalost ušlo u domovinsku cjelinu hrvatske književnosti, a 
nisu naše mjesto (osim rijetkih iznimaka) ni u njezinu iseljeničkom 
dijelu. Stoga nije ni čudno da je ostao u široj hrvatskoj javnosti 
posve nepoznata osoba. 

Današnji književni kritičari i povjestnici - rekao je Božidar Pe- 
trač - mogu imati različite pristupe i razmišljanja, mogu dio hrvat- 
ske književne dijaspore omalovažavati i marginalizirati, kako se - 
veli - ne bi bitnije mijenjao dosadašnji odnos u okvirima poslijeratno 
utvrđenih vrijednosti i njihovih nosilaca, mogu se opredijeliti za 
samo dva ili tri pisca, ali to je komotno, to je neprimjereno, suviše 
jednostavno. 

Hrvatska poezija 20. stoljeća, ističe Petrač, ne može iz kolajne 
svojih sastavnica, ili iz svog rožarija, izbaciti ili zanemariti nijedno 
ime, pa imalo ono samo desetak estetsko-vrijednosnih pjesničkih 
ostvarenja. A Vinko Kos pripada toj kolajni, tom rožariju iz kojega 
ga, kaže Petrač, "nakon blajburške tragedije definitvno izbaciše iz 
hrvatske poezije". 

Ime autora pjesničkih zbirki "Vodopad", "Kipar", "Šišmiš" i "Lada" 
ponovno su na svjetlo dana godine 1987. iznijeli Neven Jurica i 
Božidar Petrač u svojoj antologiji "U sjeni transcendencije". Božidar 
Petrač ga je godinu dana kasnije unio i u svoju antologiju novije 
marijanske lirike "Duša, duše hrvatske". Jedinstveni prilog afirma- 
ciji Kosa i drugih, iz istih razloga ugašenih književnih svjetiljki 
(Ercegović, Brajković, Panjkota i Kolak), dao je 1985. u književnoj 
reviji "Marulić" Jakov Ivaštinović, također neopravdano zaboravu 
ten pjesnik i književni kritičar. Božidar Petrač je, pak, zaključio da 
Vinko Kos pripada "nizu hrvatskih pjesnika koji su nastojali razri- 
ješiti aporiju vremena i vječnosti, prikljanjajući se većma ljepoti, 
istini i dobroti, dakle, vrijednostima koje se priklanjaju pojmu ae- 
ternitas, negoli nekim drugim vrednotama, osobito onima negativ- 
na predznaka". Vinko Kos riječju, naglašava Petrač, bio je i ostaje 
veliki pjesnik. 

Sineva Pasini 

SVETIŠTE KRALJICE SVETE KRUNICE SAMOSTAN DOMINIKANACA 


Kontakova 1, Zagreb ulaz iz Stiplošekove 





PETAK 12. ožujka 1993. godine NEDJELJA 4, travnja 1993. godine 
u 19 sati u Kažotićevoj dvorani 20 sati u Kažotićevoj dvorani 


OTVARANJE IZLOŽBE TRIBINA ' 
MARIJE KOVAČEVIĆ DAROVANA RIJEC 


DIETHARD ZILS 
Croatia Dominicana 


Književni osvrt 


Zagrebački perivoji 
i promenade 


I la Božidar Petrač 
Prigodna predavanja: Zdravko Gavran 
prof, dr, Anton Baueri dr. Igor Gosti Sikovekanju 
' Vjera Žagar - Nardelli 
Izložba ostaje otvorena do 29, ožujka, a može se razgledati Zlatko Crnković 


iza nedjeljnih sv. Misa koje su a 9, 10, 11.30 18 sati toi «iv ko Maia 0% 

ŽUPNI KARITAS 





Naš župni Karitas u prvom tromjesečju 1993. g. 


Naš Karitas, kako je poznato, uglavnom dijeli hranu i odjeću. 
Dok je od svibnja protekle godine postotak prognanika i izbjeglica 
koji su dolazili po hranu bio iznad 50% (od 55 do 72%), dotle ove 
godine postotak domaćih potrebnika u odnosu na cjelokupni broj 
premašuje 50% (u siječnju 51%, u veljači čak 59%, a u ožujku 54%). 

U siječnju je primalo hranu 3.102 ljudi iz 1.154 obitelji. U našoj 
župi kroz to se vrijeme nastanilo 108 novih izbjeglica iz 44 obitelji. 
Oni potječu iz raznih krajeva Bosne, najviše iz Bosanskog Novog, 
Banja Luke i Prijedora. Došlo je i nešto prognanika iz ugroženih 
krajeva Hrvatske (njih 18 iz 13 obitelji). Ipak je broj izbjeglica i 
prognanika nešto opao u odnosu na prosinac 1992. g. Očito su se 
neki iselili iz naše župe. 

U siječnju smo podijelili 32.400 kg. živežnih namirnica i higijen- 
skih potrepština. Osim toga podijelili smo i posteljine za 42 osobe iz 
15 obitelji, te odjevnih predmeta za 1.300 osoba iz 430 obitelji. 

U veljači je kod nas primilo hranu 3.144 ljudi iz 1.205 obitelji. 
Novih je izbjeglica bilo 69 iz 30 obitelji, a novih prognanika 29 iz 20 
obitelji. Podijelili smo oko 24.000 kg. hrane i higijenskih potrepšti- 
na, posteljinu za 7 osoba iz 5 obitelji, 25 deka na osobe iz 25 obitelji, 
4 madraca za 4 obitelji, odjevne predmete i obuću za 900 osoba iz 
280 obitelji. 

U ožujku je kod nas primilo hranu 3.533 ljudi (dakle broj je 
znatno porastao!) iz 1.389 obitelji. Broj izbjeglica i prognanika 
porastao je od 1.283 u veljači na 1.629 u ožujku. Isto tako i broj 
domaćih potrebnika od 1.857 u veljači porastao je na 1.904 u ožuj- 
ku. Novih je izbjeglica došlo 129 (Derventa 14, Brčko 15, Prijedor 
23, Modriča 10, Banja Luka 8, Mostar 10, itd.) iz 66 obitelji, a 
prognanika 24 iz 16 obitelji. 

U ovom smo mjesecu podijelili 20.900 kg. živežnih namirnica i 
higijenskih potrepština, robe i obuće za 960 ljudi iz 320 obitelji, 

zatim 3 madraca i 4 deke za isto toliko obitelji. Deke i posteljina 
dosta su traženi, ali momentalno toga nemamo. 


Sve ove stvari koje dijelimo većinom dobivamo od dobročinitelja 
iz Njemačke (Lippstadt, Rehburg i Hannover, Hamburg, Bayreuth, 
Gummersbach) i Austrije (Feldbach, St. Florian, Beč). Srdačna im 
hvala! 

I naši župljani donose ponešto, osobito rabljene robe. Također 
novčani prilog, koji obitelji skupljaju u karitasovim 'kasicama' i 
prinose na Veliki četvrtak, vrijedan je dokaz spremnosti da se 
pomogne siromašnijima u ovim teškim ratnim ili poluratnim vre- 


menima. 
Augustin Pavlović 

NAŠI POKOJNICI 





Gospodine, tko smije prebivati Onaj samo tko živi čestito, 
u šatoru tvome, koji čini pravicu, 

tko li stanovati na svetoj gori tvo-  iistinu iz srca zbori, 

joj? ine kleveće jezikom; 


koji bližnjem zla ne nasoi 


i ne sramoti susjeda svoga. 
Prosinac 1992.: 


Nikola Rožman, Stjepan Rubetić, Ivka Huzanić, Marija Sekula, 
Juro Martinović, Karlo Nadović, Stojko Mimica, Lovro Krznar, 
Ivka Majnarić, Marko Mateček, Dragica Šego, Mijo Židov, Antonija 
Balent, Ruža Krčmar, Mira Stojaković, Vitomir Skender. 

Siječanj: 

Ana Čakaron, Ružica Šafranko, Nikolja Dujmović, Božena Ru- 
dan, Rozalija Jurak, Dragica Vlaho, Anica Guberina, Marija Šubat, 
Danica Gregurić, Nada Tomić, Ljerka Lederhas, Slava Mohler, 
Barbara Komušar, Josip Špoljar, Teodor Dimić, Milan Vukelić, 
Anto Bavičar, Fridirh Fiket, Zdenka Bruck, Ante Gracin, Danijel 
Putar, Vjera Vešligaj, Antonija Lisac, Božena Dinić, Ivanka Sučić, 
Ana Šabić, Mladen Stošić, Marija Horvat, Elizabeta Znika. 

Veljača: 

Josipa Klasić, Leopold Bičanić, Rudolf Jagar, Terezija Derniko- 
vić, Fanika Franjković, Mate Stanić, Milica Bajić, Mato Puljak, 
Anđela Špiletić, Petar Gabrek, Josipa Pejnović, Anka Vinković, 
Stjepan Šilipetar, Rozalija Šilipetar, Josipa Ciglar, Ana Til, Branko 
Makar, Ivan Korošec, Ana Hatlak. 

Ožujak: 

Ivana Maruša, Nikola Pavičić, Erika Došen, Marija Plećko, Jozo 
Serdarević, Danica Uzelac, Marija Grobenski, Ankica Višal, Kristi- 
na Jurišić, Ruža Skukan, Mirko Vratić, Dujo Zupčić, Štefanija 
Bader, Josip Bunčić, Nela Petrović, Jovo Lekić, Mirko Bošnjak, 
Mara Kovačević, Antun Gjurić, Stjepan Orešnik, Manda Prpić, 
Josip Mlikota, Ivana Špiček, Zeno Ivo Golac, Ana Hižar, Rudolf 
Sinković, Ivan Vlah, Jaga Šutina. 

PRE POR U Z Č A M O 


"U kući Oca mojega ima mnogo stanova" (Iv 14, 2) 


Može li se jedan od popularnih glazbenih izraza vremena u kojem 
živimo sretno složiti s temeljnim kršćanskim naukom? Povezivanje profa- 
nog, prolaznog rock'n'rolla i neprolaznog Evanđelja nesumnjivo je veoma 
bizarno, ali se ipak događa. 

Postojanje tzv. "white metala" na Zapadu potaknulo je braću Bobaš da 
pokrenu projekt "kršćanskog rocka" (Christian rock) pod imenom "Gla- 
snici nade". 

Obogaćeni originalnošću ideje sv. Dominika, utemeljitelja "Reda pro- 
povjednika", koji je u 13. stoljeću Radosnu vijest propovijedao na njemu 
osobit način, "Glasnici nade" propovijedaju tu istu Radosnu vijest pred 
mijenu ovoga stoljeća, spajajući slike iz svakodnevnog života s rock glaz- 
bom - metalnog usmjerenja. 

Kad su u svibnju 1991. Anto i Jadranko realizirali svoju prvu 
demo-kazetu, naslovljenu jednostavno "Glasnici nade", privukli su pozor- 
nost javnosti nekim neobičnim činjenicama: u ulozi izdavača pojavio se 
Dominikanski provincijalat, p. Anto je svećenik-dominikanac, dominika- 
nac-svećenik je i p. Marko, njihov brat i autor ilustracija na omotima. 

Među gostima - prijateljima posebno se tada istaknuo gitaristička 
zvijezda Sead - Zele Lipovača ("Divlje jagode"). 

Nepriličnost ondašnjeg trenutka, koji se dogodio u Hrvatskoj, odgodio 
je žive propovijedi "Glasnika" za neka bolja vremena. Kazeta je prezenti- 
rana na nekoliko radio i TV postaja, a u opticaj je otišlo preko 3.000 
komada, uglavnom u Zagrebu, Splitu i diljem Njemačke. 

Druga kazeta "Glasnika nade" - "Dođi kraljevstvo Tvoje", prva profesi- 
onalna, snimljena u odličnom "BESTMUSIC" studiju u rujnu 1992., obi- 
lježena je ratnim užasom rodne im Herceg-Bosne, kao i sudjelovanjem 
poznatih imena iz svijeta rock-glazbe. 

"Glasnici nade" nisu željeli da im se ovaj put omakne ijedna pogreška. 
Od početka su kormilo predali u ruke sigurnom i pouzdanom Zlatanu 
Ćehiću-Ćehi, pjevaču i bas gitaristi "Divljih jagoda", koji je u potpunosti 
uspio uobličiti njihove ideje i zapisati ih na vrpcu. 

Za solo dionice i ovaj je put bio zadužen Sead-Zele Lipovača, koji je 
pošteno i svojski odradio svoj dio posla. Za bubnjem je, jer nije bilo Naska 
Budimlića ("Divlje jagode"), sjedio njihov prijatelj Robert Jurčec-Robi, 
kojemu je ovo bio prvi veći studijski pothvat. 

Na kraju ovog kratkog informiranja "Glasnici nade" poručuju svim 
slušateljima da ih poslušaju i uzmu ozbiljno, jer njihova glazba ide dalje. 

"U kući Oca 'našega' ima mnogo stanova"! 

Vjerujemo da će se u jednome od njih svirati white metal! 

DAROVATELJI NAŠEG LISTA 


Marinac 1.000 HRD, Kutnar 4.000 HRD, Obitelj Anišić 
1.000 HRD, Ljubica Anišić 1.000 HRD, Jelena Vodopija 500 
HRD, Marija Vitaić 1.000 HRD, Oci Dominikanci - Korčula 
1.000 HRD, N.N. 6.000 HRD, obitelj Peršić 1.000 HRD, Anki- 
ca Kremžar 1.500 HRD, Marija Wiessner 1.000 HRD, obitelj 
Peršić 1.000 HRD, Mira Kvakan 1.000 HRD, obitelj Čunko 
1.000 HRD, obitelj Mirka Baruna 100 DM, Ljudevit Jeđud 
200 DM, Ivica Tomljenović 100 DM. 

Hvala svima koji nam pomažu i snama surađuju! Urednik 

KAZALO 

Urednikova FijeČ...::sesasosevaosnisrezionsdva sian iva djes ivi VAS G skakao 1 
Krščanska Pasha: Spomen-dan Kristova uskrsnuća, S, Jurič 0.000 3 
Pogledaj ovu zemlju, M. Marčinko 

Zlo, besmisao i Uskrs, Z. Gavran .........0000oaanaaaaannnaa aa 
Uskts, R. KUpareo kad deda začon odes vane ii po ddao ga vv kaa etide avi 
Žalosna Krunica, I. Jakšić 

Efendija, R. KUDaFEO, diči rase tivaiv naive vita sastavne 
Na.polašikuj/S4 TIoB, is rao jara ree ino 
Događanja u Kažotićevoj dvorani ...........aaovonokakonanankakaka kakaa kaka aaa 
Župni ovites, i Plokite vavčtvnoasananita sai svnnns ta 
Nasi pokGjnići Boas, ocito kol iii čla ai akandAnana 
PrepoPućABiO......usad oro S o ANNE Ž a odati naive 


Župni ured Kraljice svete Krunice 
Zagreb, Kontakova 1, tel. 234-915 
Uredovno vrijeme: 
radnim danom od 10 do 12 i od 16 do 18 sati, 
subotom od 10 do 12 sati. 


Kapelica bl. Augustin Kažotić 
Ludinska 10, tel. 212-272 


Izdaje: Župni ured Kraljice svete krunice 
Zagreb, Kontakova 1 
Glavni i odgovorni urednik: Ivan Iko Mateljan 


Likovni prilozi: Predrag Lešić 
Kompjuterski slog: Zlatko Vuković 
List izlazi povremeno; 
uzdržava se dobrovoljnim prilozima čitatelja. 

3. EUHARISTIJA — MISA — (PRVA) PRIČEST 

Euharistija je spomen-čin posljednje večere i obnavljanje događaja Kristova savrše- 
nog predanja Ocu. U njoj Isus Krist na sakramentalni način izražava i posvećuje 
izvršenje svoga djela (života, smrti i uskrsnuća) posredstvom Crkve za spasenje ljudi. 
Tim spomen-činom »po Kristu, i s Kristom i u Kristu« produbljuje se zajednica vjere i 
potvrđuje poslanje vjernika u svijetu, u jedinstvu s Gospodinom za spasenje ljudi. 
Blagujući posvećeni kruh i vino primamo Isusovo tijelo »koje se za nas daje« i njegovu 
krv »koja se za nas prolijeva«. Euharistijom su vjernici pozvani da svojim životom, 
prinoseći ga Bogu, stvaraju zajedništvo među ljudima po primjeru Isusovu. 

Prva pričest (za djecu nakon dvije godine redovitog pohađanja vjeronauka, a za 
odrasle nakon posebne priprave) je prvo potpuno sudjelovanje u Euharistiji. 

Prigoda za slavljenje Euharistije prema rasporedu na Koloniji i na Volovčici. 


4. POTVRDA - FIRMA — KRIZMA 

Potvrda darom Duha Svetoga nastavlja i dopunjuje ono posvećenje koje je 
započelo krštenjem. Podijeljuje se u dobi kad dijete dolazi do osobnije vjere i kada je 
sposobno da se u toj vjeri angažira. Prema za sada prihvaćenom pastoralnom planu 
Potvrda se prima nakon završenog sedmog razreda škole uz pretpostavku da je 
kandidat redovito pohađao vjeronauk, a odrasliji nakon posebne priprave. 


5. ŽENIDBA je zajedništvo života koji se gradi uzajamnom povezanošću. Ona je 
temelj za izgradnju ljudske zajednice i živa stanica Crkve (Crkva u malom). U stvarnosti 
ženidbe vjernik prepoznaje djelotvornu suradnju s Bogom, zadatak koji se izvodi u 
njegovo ime. Za kršćene je ženidba sakramenat, to znači da mladenci na početku 
svoga novog života svjesno odlučuju, da njihova uzajamna ljubav očituje onu ljubav 
koju je Krist naučavao i nadahnuo. 

Potrebno je da se zaručnici, koji žele sklopiti crkveni brak nekoliko mjeseci prije 
samog vjenčanja jave u župni ured. 


6. SVEĆENIČKI RED 


Crkva treba i ljude koji se na poseban način posvećuju službi navješćivanja 
evanđelja i slavljenju svetih otajstava. Nakon završenog studija teologije biskupi rede te 
ljude polažući na njih ruke i zazivajući Duha Svetoga. I to je briga pojedinih kršćanskih 
zajednica. Ako se netko osjeća pozvanim, neka se preko župnog ureda javi nekoj 
biskupiji ili redovničkoj provinciji. 


7. BOLESNIČKO POMAZANJE 

Crkva pomazanjem i molitvama u ime Gospodinovo moli da se kršćanin, kojeg je 
zadesila teška bolest ohrabri i ojača te pobijedi tu tešku kušnju, bilo da ozdravi, bilo da 
prihvati svoju bolest, preuzimajući je sve do smrti kao potpunu žrtvu. Bolesničkim 
pomazanjem kršćanin se pomiruje: otvara Bogu i drugima prihvaćajući njihovu pomoć 
i tako s drugima produbljuje svoje zajedništvo. 

Bolesnicima smo spremni doći na poziv u svako doba. 





